Nuwe monument op Vrouedag onthulDie standbeelde wat Dinsdag onthul is. Foto: Twitter Die beeldegroep, genaamd die monument vir die lewende nalatenskap van vroue, beeld die vier vroue uit – Lillian Ngoyi, Sophie de Bruyn, Helen Joseph en Rahima Moosa – wat vandag 60 jaar gelede ŉ optog na die Uniegebou gelei het waartydens duisende vroue ŉ petisie aan die destydse premier JG Strijdom oorhandig het. Susan Shabangu, minister in die presidensie belas met vrouekwessies, het tydens die onthulling gesê die dag is ŉ opwindende maar ook emosionele besinning oor die land se geskiedenis en die rol wat vroue daarin gespeel het. “Die vroue van die 1956-optog het hul rol gespeel en vandag het ons ŉ Grondwet wat die kwessies waarvoor die vroue geveg het insluit.” Adj.pres. Cyril Ramaphosa, Nkosazana Dlamini-Zuma en Sophie de Bruyn het ook die onthulling bygewoon.